**Beskrivelse**

Danielsen Architecture har tegnet dette byggeri for Balder Danmark ApS. Det omfatter en karrébebyggelse med boliger i varierende højder fra 5 – 8 etager. I det sydvestlige hjørne af karréen er der planlagt en daginstitution i 3 etager på ca. 1.800 m2. Karréens samlede etageareal udgør ca. 23.000m2. I kælderen indrettes der bilparkering samt parkering til cykler og depotrum til bebyggelsen. Bebyggelsens boliger varierer i størrelser fra 2-5 værelser.

Byggeriets særlige hovedgreb er etablering af ’hængende haver’, der giver bebyggelsen et særligt grønt præg. De fungerer som sammenbyggede altaner, der skaber åbenhed i bebyggelsen og giver den sin egen identitet. Sammen med de hængende haver indrettes væksthuse, der hører til de tilgrænsende boliger.

For at skabe variation i facaderne, anvendes der 3-4 forskellige farver teglsten, og facaderytmen varieres med spring i højder, frem- og tilbagerykninger, variation i altanernes placering og med partier især i stueetagen med særlige murstensdetaljer.

Bebyggelserne er endnu ikke endelig fastlagt i designet.